recursal/SuperWikiNEXT-32B huggingface dataset:
Landtag de Vorarlberg nunha sesión de 1985
**Landtag** é unha palabra en alemán que denomina a algunhas institucións que exercen o poder lexislativo nos territorios de lingua alemá. O termo resulta de *Land,* empregada para Estado, país ou territorio, e *tag,* equivalente a día ou xornada.

Orixe
-----

Selo da RFA de 1957 conmemorando o 500 aniversario da fundación do Landtag de Württemberg.
Durante o feudalismo naceron asembleas que representaban os estamentos que integraban a sociedade medieval. Estas, nalgúns estados integrantes do Sacro Imperio Romano Xermánico, foron coñecidas polo nome de *Landtag*. Estas asembleas comezan a ser institucionalizadas a partir do século XIV e XV en varios estados alemáns sendo análogas ao *Reichstag,* ou *Dieta Imperii* en latín, o órgano deliberativo e de representación da nobreza laica e eclesiástica, dos estados e das cidades imperiais libres do Sacro Imperio Romano Xermánico. 

En 1815, fundouse a Confederación Xermánica que no artigo 13 da súa Constitución, ou *Deutsche Bundesakte*, establecía a creación dun *Landständige* ou Landtag en cada un dos 39 estados que se integraban nela.

Actualidade
-----------

Hoxe en día, chámaselle Landtag aos parlamentos de Liechtenstein, así como os da maioría dos estados federados de Alemaña e de Austria, e tamén ao da Provincia Autónoma de Bolzano-Tirol do Sur en Italia. Cómpre sinalar que no caso alemán, as excepcións son as cidades-estado hanseáticas de Bremen e Hamburgo, que denominan *Bürgerschaft* (asemblea municipal) aos seus lexislativos, e Berlín, que emprega o termo *Abgeordnetenhaus* (cámara de representantes ou deputados). Doutra parte, no caso da Provincia Autónoma de Bolzano-Tirol do Sur, onde o alemán é a lingua maioritaria da poboación, tradúcese como consello a denominación Landtag ás linguas románicas faladas na provincia: *consiglio* en italiano, *cunsëi* en ladino.

Notas
-----

1. ↑  "Landtag". *Histoire du Saint-Empire – regards franco-allemands* (en francés). Consultado o 2021-10-02.
2. ↑  "documentArchiv.de - Deutsche Bundesakte (08.06.1815)". *www.documentarchiv.de*. Consultado o 2021-10-02.

Véxase tamén
------------

### Outros proxectos

* Estados de Alemaña

* Estados de Austria
* Principado de Liechtenstein
* Provincia Autónoma de Bolzano-Tirol do Sur
**Flybmi**, estilizado como **flybmi**, legalmente **British Midland Regional Limited** e anteriormente comercializada como **bmi Regional**, foi unha aeroliña rexional británica que operaba servizos regulares de pasaxeiros no Reino Unido e Europa. Asúa sede estaba no aeroporto de East Midlands en North West Leicestershire, e tiña bases en Aberdeen, Bruxelas, Bristol, East Midlands, Newcastle e Múnic.

Flybmi era unha antiga subsidiaria de British Midland International (BMI), que foi mercada a Lufthansa por International Airlines Group (IAG) o 20 de abril de 2012. Regional foi vendida a Sector Aviation Holdings en maio de 2012 e operou como aeroliña independente dende outubro dese ano. En agosto de 2015 a compañía converteuse en parte dun novo grupo de aeroliñas rexionais, Airline Investments Limited (AIL), xunto con Loganair.

Flybmi cesou as súas operacións e operations e entrou en concurso de acredores o 16 de febreiro de 2019.

Notas
-----

1. ↑  "New regional airline group created". *BBC News* (en inglés). 2015-08-03. Consultado o 2022-02-12.
2. ↑  "Press Release: 16 February 2019". *flybmi*. Archived from the original on 17 de febreiro de 2019. Consultado o 2022-02-12.
**Laureano Veres Acevedo**, nado en Ribadeo o 4 de xullo de 1844 e finado en Málaga o 30 de xaneiro de 1920, foi un relixioso galego.

Traxectoria
-----------

Estudou no seminario de Mondoñedo e fixo Teoloxía en Vitoria e Dereito na Universidade de Santiago de Compostela. Tras ser ordenado sacerdote regresou a Ribadeo, e trala revolución de 1868 emigrou a Buenos Aires, onde foi profesor no Colegio Nacional e inspector escolar. Fundou *La América del Sur*, o primeiro periódico católico da Arxentina. En 1882 ingresou na Compañía de Xesús, e foi destinado a México, onde fundou varias congregacións e periódicos, e comezou a escribir sobre a historia daquel país. En 1908 foi nomeado bispo honorario de Nissa na igrexa da Trindade de Washington.

Obra
----

* *Devocionario en obsequio de los devotos de la Madre Santísima de la Luz* (1902).
* *El santuario de la Bufa, Zacatecas. Historia de la sagrada imagen de Nuestra Señora del Patrocinio y cultos que se tributan desde el año de 1546* (1904).

Vida persoal
------------

O seu sobriño Adrián Morado Veres foi médico en Bahía Blanca.

Véxase tamén
------------

### Bibliografía

* Couceiro Freijomil, A. (1954). "VERES ACEVEDO, Laureano". *Diccionario bio-bibliográfico de escritores* (en castelán) **III**. Santiago de Compostela: Bibliófilos Gallegos. p. 495.

|  |  |
| --- | --- |
| Control de autoridades | 
* Wd: Q20536051
* WorldCat
* VIAF: 63070844
* BNE: XX1592343
* BVMC: 7041
* ISNI: 0000 0000 2742 6790
* LCCN: n87855771

 |
**Laureano Domínguez Cao-Cordido**, nado en Ourense e finado en Madrid o 30 de outubro de 1962, foi un xornalista e profesor galego.

Traxectoria
-----------

De pé, de esquerda a dereita: Apolinar Torres, Avelino Rodríguez Elías, **Laureano Domínguez Cao-Cordido** e Manuel Lustres Rivas.  
Sentados Jaime Solá, Manuel Otero Bárcena e Blas Agra Mancebo.  
Entrega do premio de xornalismo Manuel Otero Bárcena, 1932.
Iniciouse como xornalista en *El Cosmopolita*. Instalouse en Vigo e foi vicepresidente da sociedade Juventud Progresiva en 1911. Comezou a traballar no taller de *Heraldo de Vigo* como tipógrafo. Licenciouse en Letras e foi profesor de Instituto. Foi redactor xefe de *Faro de Vigo*, colaborou en periódicos galegos e españois como *El Debate* e *ABC*, e foi correspondente de *La Vanguardia* en Vigo. Na Segunda República foi secretario do Consello comarcal de Vigo do Partido Agrario Español. Trasladado a Madrid, foi xefe de redacción de *La Vanguardia* en Madrid (1950-1960).

Notas
-----

1. ↑  Noticia en *La Vanguardia*
2. ↑  *Noticiero de Vigo*, 16-5-1911, p. 3.
3. ↑  *El Pueblo Gallego*, 24-4-1935, p. 2.
**Fobos 1** foi unha sonda espacial soviética lanzada cara Marte o 7 de xullo de 1988 mediante un foguete Proton K/D-2 desde o cosmódromo de Baikonur.

Características
---------------

Fobos 1 foi unha sonda espacial soviética que, xunto coa súa case xemelga Fobos 2, foi enviada a estudar Marte e o seu satélite Fobos. Sucesoras das sondas Vega 1 e Vega 2 destinadas a estudar Venus, os obxectivos das sondas Fobos era estudar a contorna interplanetaria, o Sol, o plasma nas proximidades de Marte, estudar a superficie e atmosfera do planeta e estudar a composición superficial de Fobos. Ambas sondas contaron con colaboración internacional, con 14 países contribuíndo con experimentos ou infraestrutura.

A sonda estaba composta por unha sección principal presurizada con forma de toro que contiña a electrónica da nave, rodeando un módulo cilíndrico coa instrumentación científica e, por debaixo do conxunto, catro tanques esféricos de hidracina para a propulsión e o control de actitude, formado por 28 propulsores: 24 cun pulo de 50 N e catro de 10 N. Ademais cada sonda levaba unha subsonda que tería que ser soltada na superficie de Fobos para estudiala, e Fobos 2 levaba un pequeno aterrizador que tería sido capaz de saltar entre varios puntos da lúa.

A sonda funcionou con normalidade ata que fallou en comunicarse coa Terra o 2 de setembro de 1989. O contacto non se recuperou xamais. Unha investigación revelou que o problema estivo nos comandos de software enviados desde o control de terra á nave entre o 29 e o 30 de agosto, que contiñan erros que desactivaron os propulsores, impedindo á nave orientarse para comunicarse ou xerar enerxía cos seus paneis solares.

Notas
-----

1. 1 2 3 4 5  N2YO (2023). Real Time Satellite Tracking, ed. "PHOBOS 1" (en inglés). Consultado o 16 de abril de 2023.
2. 1 2 3 4 5 6 7 8  NASA (28 de outubro de 2022). "Phobos 1" (en inglés). Consultado o 16 de abril de 2023.
3. 1 2 3  "Note verbale dated 19 October 1988 from the Permanent Mission of the Union of Soviet Socialist Republics to the United Nations addressed to the Secretary-General" (PDF) (88-26476 (E)). 25 de outubro de 1988: 2. Consultado o 16 de abril de 2023.
4. 1 2 3 4 5 6 7  Gunter Dirk Krebs (2023). Gunter's Space Page, ed. "Fobos 1, 2" (en inglés). Consultado o 16 de abril de 2023.
5. 1 2 3 4 5 6  Mark Wade (2023). "Fobos 1F" (en inglés). Consultado o 16 de abril de 2023.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Fobos 1*** |

### Outros artigos

* Proton K/D-2
* Fobos 2

|  |  |
| --- | --- |
| Control de autoridades | 
* Wd: Q2912121
* NSSDC ID: 1988-058A
* SCN: 19281

 |
**Laureano Rúa Guimeráns**, máis coñecido como **Nano** ou **Rúa**, nado en Vigo o 14 de agosto de 1921 e finado o 17 de febreiro de 2015, foi un futbolista galego. Xogaba na demarcación de dianteiro.

Traxectoria
-----------

Debutaría profesionalmente co Celta de Vigo trala Guerra Civil Española no debut do equipo vigués en Primeira División, porén non contaría con moitas oportunidades ao contar coa competencia na dianteira de grandes xogadores coma Machicha I, Nolete, Chicha ou Agustín. Aos anos seguintes tamén tería o mesmo problema coa chegada dos dianteiros canarios Del Pino, Roig e Mundo

Militou no Celta tres tempadas so disputaría un total de dez encontros, anotando dous goles. Na tempada 1942/43 marchou cedido xunto a Machicha I ao UD Salamanca. Mentres Machicha regresaba ao pouco a Vigo ante os problemas para cobrar o soldo Nano permaneceu en Salamanca trece anos salvo a tempada 1951/52 na que xogou no Racing de Santander en Primeira División.

Coa UD Salamanca disputou 250 encontros incluída a fase de descenso a Primeira División de 1951. Trala súa retirada disputaríase un encontro de homenaxe entre o Salamanca e o Real Valladolid.

| * v
* c
* e
Celta de Vigo – 1939-40 (debut na Primeira División) |
| --- |
| 
* Burdas
* Rivas
* Varela
* Emilio
* Alvarito
* Pirelo
* Venancio
* Cons
* Nolete
* Edelmiro II
* Toro

 |
| 
* Alberty
* Chicha II
* Machicha I
* Agustín
* Labanda
* Piñeiro
* Ignacio
* Fuentes
* Nano
* Armando
* Sansón
* Machicha II

 |
| 
* Adestrador: Ricardo Comesaña

 |

Véxase tamén
------------

### Ligazóns externas

* "Nano, una leyenda del fútbol charro". *Fame Celeste*. Febreiro de 2013.

|  |  |
| --- | --- |
| Control de autoridades | 
* Wd: Q17414072
* BDFutbol: 10208

 |
**George Bain**, nado en 1881 en Scrabster e finado en 1968, foi un profesor de arte, especializado na arte celta e na arte insular.

En 1951 publicou *Celtic Art: The Methods of Construction* (*Arte celta: os métodos de elaboración*, publicado pola Ed. Toxosoutos en 2000). Tivo pouca repercusión nun primeiro momento, pero a súa reedición en 1971 supuxo unha introdución aos nós celtas, as pedras pictas, o *Book of Kells* e o *Book of Durrow*. Describe e ilustra uns 200 exemplos históricos, e dá instrucións detalladas para crear deseños similares de espirais, entretecidos e figuras antropomorfas e zoomorfas, ademais de deseños das letras empregadas na Idade Media.

A súa obra foi seguida polo seu fillo Iain, enxeñeiro, que escribiu os libros *Celtic Knotwork* e *"Celtic Key Patterns*.

Obra
----

*Arte celta: os métodos de elaboración*. Ed. Toxosoutos, 2000. ISBN 84-95622-04-1.

Notas
-----

1. ↑  "The Continuum of Celtic Interlace" Arquivado 04 de xaneiro de 2010 en Wayback Machine. artigo en www.celtarts.com *(en inglés)*.
2. ↑  "Celtic Knotwork" Arquivado 20 de xuño de 2009 en Wayback Machine. North Carolina State University *(en inglés)*.

Véxase tamén
------------

### Ligazóns externas

* 
* Arquivado 10 de xuño de 2020 en Wayback Machine.
* Sharing the world of George Bain: Father of modern Celtic design – Museum Crush
* 
* 

* Portal:Escocia
* Portal:Celtas

|  |  |
| --- | --- |
| Control de autoridades | 
* Wd: Q5536621
* WorldCat
* VIAF: 24609949
* BIBSYS: 90398214
* BNE: XX1216049
* BNF: 11984311z
* Europeana: ID
* ISNI: 0000 0000 6641 2025
* LCCN: no96014000
* NTA: 067695396
* RKD: 3635
* SUDOC: 123288223
* ULAN: 500026084

 |
| «Landslide» |
| --- |
|  |
| canción de Fleetwood Mac |
| do álbum '**Fleetwood Mac'** |
| Lanzamento |  |
| Formato | {{{formato}}} |
| Gravada | 1975 |
| Xénero musical | rock |
| Lingua(s) | {{{lingua}}} |
| Duración |  |
| Discográfica | Reprise |
| Produtor(es) | Fleetwood Mac e Keith Olsen |
| Escritor(es) | Stevie Nicks |
| Miscelanea | {{{miscelanea}}} |

"**Landslide**" é un tema da banda Fleetwood Mac composto por Stevie Nicks. Apareceu por ver primeira no seu álbum de 1975 *Fleetwood Mac*. Nicks tiña 26 anos cando escribiu a canción.

O tema foi versionado polo grupo de country Dixie Chicks e aparece no seu álbum do 2002 *Home*. A banda de rock alternativo The Smashing Pumpkins fixo unha versión acústica da canción recollida no seu recompilatorio *Pisces Iscariot*.

Outros artistas teñen interpretado "Landslide" en actuacións en directo, incluíndo a Tori Amos, ao guitarrista de Red Hot Chili Peppers John Frusciante ou ao vocalista de jass Stacey Kent.

|  |  |
| --- | --- |
| Control de autoridades | 
* Wd: Q3392431
* MusicBrainz: ID

 |
|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Kaiō do norte** (北の界王, *Kita no Kaiō*?) é un personaxe de *Dragon Ball*. Tamén chamado **Kaiō-sama** ou **Kaito**, é o encargado do goberno da parte norte da Galaxia, onde se atopa a Terra. É un ser azul, con antenas, que vive xunto co seu mono (Bubbles) e o seu lucecú (Gregory) no Planeta Kaiō. Adestra a calquera que chegue ó seu planeta tras atravesar o Camiño da Serpe.

Ó comezo do adestramento Goku debe atrapar a Bubbles e golpear a Gregory para que se acostume á gravidade do planeta, aproximadamente 97.8 m/s², 10 veces a gravidade da Terra. Foi o creador das técnicas Genkidama e Kaiō Ken, aínda que nunca as puido poñer en práctica ensinoullas a Son Goku no tempo que estivo adestrando con el, quen si logrou dominalas.

Ten a capacidade de observar todo o que ocorre no seu territorio, a galaxia do norte, grazas ás súas poderosas antenas, coas que tamén pode comunicarse telepáticamente.

Kaiō Sama morreu, xunto a Bubbles, Goku e Gregory cando Goku levou a Célula ó seu planeta usando un transportación instantánea. Ó chegar alí Célula explotou destruíndo o planeta.

Véxase tamén
------------

### Outros artigos

* Lista de personaxes de Dragon Ball

|  |  |
| --- | --- |
| Control de autoridades | 
* Wd: Q1953481
* MyAnimeList: 141941

 |
A tecnoloxía da **lente líquida** propón substituír o plástico, ou vidro, de entre os materias máis comúns para a produción do obxectivo dunha cámara fotográfica por unha cápsula de almacenamento de líquido con axeitadas propiedades ópticas, por exemplo unha maior transparencia que os plásticos usados neste proceso de fabricación como o acrílico.

Principio de funcionamento
--------------------------

Este líquido (auga) acumulado cunha alta tensión superficial presenta unha curvatura similar a dunha lente convencional. Cando se lle aplica tensión eléctrica dunha forma controlada esta curvatura cambia e polo tanto tamén se modifica o valor da súa distancia focal. Xa que esta tensión aplicada a dito líquido en estado estábel altera o seu enlace molecular nunha relación medíbel co seu nivel de curvatura

A lente líquida sería capaz de lograr un sistema de autofoco sen intervención de elementos mecánicos.

Precedentes na industria
------------------------

En 2004 Philips presentou unha lente líquida cilíndrica imitando as propiedades do ollo humano. En 2008 Varioptic fixo público unha serie de prototipos de lente líquida. A lente líquida 'Artic 316' obtiña un zoom de 7 centímetros sobre o infinito en menos de 30 segundos e cunha transmisión da luz visíbel do 97%

Notas
-----

1. ↑  "A Lens with an Adjustable Focal Length" (PDF) (en inglés). Consultado o 20-06-2019.
2. ↑  "Market-leading adjustable lens solutions for industrial applications" (en inglés). Consultado o 20-06-2019.
3. ↑  Gao, Yongsheng (2015). *Management Information and Optoelectronic Engineering. Proceedings of the 2015 International Conference on Management, Information and Communication & Proceedings of the 2015 International Conference on Optics and Electronics Engineering*. Hebei University of Science and Technology, China.

Véxase tamén
------------

### Outros artigos

* Fotografía dixital
* Lente (óptica)
**Laureano Gómez Paratcha**, nado en Vilagarcía de Arousa o 30 de agosto de 1884 e finado en Barcelona o 9 de abril de 1968, foi un médico e político galego.

Traxectoria
-----------

Fixo o bacharelato en Vilagarcía e a carreira de Medicina. Retornou a Vilagarcía instalou un consultorio na praza de Ravella en 1910 e foi médico de cabeceira da familia Calderón, á que acompañou en varias viaxes fóra de España. En París fíxose coa fórmula 606, un medicamento para a sífilis que comercializou como Salvarsán. Foi bibliotecario do Centro Recreativo e vicepresidente do Nuevo Club. Formou parte da Juventud de Defensa, foi membro das Irmandades da Fala e alcalde de Vilagarcía de Arousa entre o 1 de abril de 1922 e o 11 de abril de 1923. Despois instalouse en Madrid. Membro da Federación Republicana Gallega, foi un dos seus representantes no pacto de Barrantes. Foi elixido deputado a Cortes pola provincia de Pontevedra nas eleccións a Cortes Constituíntes de 1931. En xaneiro de 1932 foi elixido vicepresidente do Congreso, en substitución de Salvador de Madariaga, e permaneceu no posto a disolución da Cámara en outubro de 1933. Foi nomeado ministro de Industria e Comercio entre o 12 de setembro e o 8 de outubro de 1933 no goberno presidido por Alejandro Lerroux.

Presentouse ás eleccións a Cortes de 1933 pero non foi elixido. Foi un dos asistentes á asemblea fundacional de Izquierda Republicana celebrada en Madrid en abril de 1934. Ao producirse o golpe de Estado do 18 de xullo de 1936 foi detido e desterrado a Verín, onde foi novamente detido o 11 de setembro. Sometido a un consello de guerra en Ourense o 23 dese mes, foi condenado a doce anos de cadea. Cumpriu condena nas prisións de Burgos, Valladolid e na Prisión Provincial de Ourense. Concedéronlle a liberdade condicional en maio de 1941. Tras ser liberado en 1951 trasladouse a Buenos Aires onde permaneceu só un ano, regresando despois a España.

|  |  |  |
| --- | --- | --- |
| Predecesor:**Valentín Viqueira Torrente** |  **Alcalde de Vilagarcía de Arousa** 1922 - 1923 | Sucesor:**Enrique Rodríguez Lafuente** |
| Predecesor:**José Franchy Roca** |  **Ministro de Industria e Comercio** 1933 | Sucesor:**Félix Gordón Ordás** |

Recoñecementos
--------------

Foi nomeado fillo predilecto de Vilagarcía de Arousa en 2017.

Vida persoal
------------

Casou con Ángela Alcaraz Miranda en 1907.

Notas
-----

1. ↑  "El médico que tenía la fórmula 606", *La Voz de Galicia*, Arousa, 1-12-2013, p. 15.
2. ↑  *BOE*, 6-6-1941, p. 4082.
3. ↑  *Galicia Nueva*, 10-11-1907, p. 2.

Véxase tamén
------------

### Ligazóns externas

* Biografía en *La Voz de Galicia*.
* 

* Laureano Gómez Paratcha na páxina web *Nomes e Voces*.

|  |  |
| --- | --- |
| Control de autoridades | 
* Wd: Q3390931
* DBE: laureano-gomez-paratcha
* Arquivo Histórico de Deputados (1810-1977): 48700

 |
O **Kaleidoscope Pavilion** (Pavillón Caleidoscopio) foi un pavillón patrocinado na Expo 67, a Exposición Universal celebrada en Montreal, Quebec, Canadá en 1967.

Tema
----

Deseñado para reflectir un tema baseado en cores, o pavillón actuou como unha roda de cores tridimensional de gran tamaño inspirado no calidoscopio.

Construído en forma de carrusel, presentaba 112 aletas de cores que creaban a ilusión de que a estrutura se movía mentres os espectadores se desprazaban polo recinto da Expo. O interior do pavillón consistía nunha película de 12 minutos titulada *Man and Color* que se proxectaba en pantallas de gran tamaño. Amosados ao longo de tres salas de deseño diferentes, os espellos utilizáronse para crear unha experiencia de cor abstracta e impulsada pola reflexión. A música para a exposición foi composta por R. Murray Schafer.

Creadores
---------

Patrocinado por seis compañías químicas canadenses, o pavillón foi deseñado por membros do Instituto de Deseño da Universidade de Waterloo e Morley Markson and Associates, unha empresa de deseño industrial con sede en Toronto. O director do proxecto foi o profesor da Universidade de Waterloo, Vir Handa.

Notas
-----

1. ↑  "Expo 67: Kaleidoscope Pavilion". *expo67.morenciel.com*. Consultado o 2022-02-16.
2. 1 2 3  "Kaleidoscope".
3. ↑  Cotter, Bill (2016-10-17). *Montreal's Expo 67* (en inglés). Arcadia Publishing. ISBN 978-1-4396-5810-9.
4. ↑  *Kenneally; Rhona Richman*. 2010. ISBN 9780802097088.  `|data-acceso=` require `|url=` (Axuda)
5. ↑  "Expo 67". *The Canadian Encyclopedia* (en inglés). 2 de xullo de 2006.
6. ↑  "Pavilion".

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Kaleidoscope Modificar a ligazón no Wikidata*** |

### Outros artigos

* Calidoscopio
* Exposición Universal
* Quebec
* Canadá
* Olafur Eliasson
**Juan Varela-Portas Pardo**, nado en Lugo o 17 de novembro de 1930 e finado en Madrid o 27 de febreiro de 2010, foi un empresario galego, moi vinculado á vida deportiva social lucense. Foi o fundador, xunto co seu irmán José Ramón, do Club Baloncesto Breogán.

Traxectoria
-----------

Nado en Lugo, a morte do seu pai cando tiña 28 anos mudou a súa vida. A súa intención era ser avogado do Estado, porén, circunstancias fimiliares levárono ao mundo da empresa na década de 1960.

Xunto cos seus irmáns José Ramón, Víctor, Javier e Santiago, fundou o Club Baloncesto Breogán en 1966. No ámbito económico e empresarial, tivo cargos de responsabilidade en Gallega de Piensos, Sánders España, Granja Ramil, Matadero de la Puebla, Sociedad Anónima de Granitos y Mármoles, Garaje Villares e Granja de Vilane. En 1996 creou o Pazo de Vilane, un proxecto familiar localizado en Antas de Ulla, baseado en tres liñas de actuación: a recuperación do patrimonio, o desenvolvemento sostíbel da comarca e a contorna natural. En 1968 foi elixido Presidente da Cámara de Comercio de Lugo, cargo que desenvolveu durante oito anos. En 2011, a Xunta de Galicia concedeulle a título póstumo a Distinción ao Mérito deportivo de Galicia.

Vida persoal
------------

Casou en Madrid o 9 de novembro de 1963 con Piedad Orduña Toledo (Madrid, 7 de xaneiro de 1935 - 20 de xaneiro de 2007), con quen tivo tres fillos: Juan, Piedad e Nuria.

Notas
-----

1. ↑  El CB Breogán pierde a su fundador
2. ↑  El Breoganismo rindió un caluroso homenaje a Juan Varela Portas y Pardo
3. ↑  Primeras distinciones de la Xunta al mérito deportivo

Véxase tamén
------------

### Outros artigos

* Club Baloncesto Breogán
* Pazo de Vilane

### Ligazóns externas

* Pazo de Vilane
* Obituario de Juan Varela Portas *(en castelán)*
* Juan V.P. *(en castelán)*
Para outras páxinas con títulos homónimos véxase: Laureano Salgado.

**Laureano Salgado Rodríguez**, nado en Caldas de Reis o 5 de maio de 1847 e finado no mesmo concello o 5 de maio de 1930, foi un enxeñeiro e empresario galego.

Traxectoria
-----------

Empezou facendo fortuna como representante de axencias consignatarias especializadas no transporte de emigrantes a América dende Vigo e Vilagarcía de Arousa. Despois dedicouse á industria eléctrica como propietario da empresa La Hulla Blanca, creando as centrais hidroeléctricas de Almofrei (Cotobade), Pego Negro (Gondomar), Aranza (Soutomaior) e Ponte Inferno no río Verdugo. Promoveu os periódicos *Fray Prudencio* e *El Mirlo Blanco*. Tivo a idea da creación do popular monumento á Virxe da Rocha en Baiona, que comezou a construírse en 1910. Foi deputado provincial (1898) e alcalde de Caldas de Reis (1913). En 1922 dirixiu o periódico mensual *A Chave d'os Rayos*.

Laureano Salgado, 1928.

|  |  |  |
| --- | --- | --- |
| Predecesor:' |  **Alcalde de Caldas de Reis** 1913 | Sucesor:' |

Recoñecementos
--------------

* Un busto no xardín botánico da Caldas de Reis recórdao.
* Unha rúa en Baiona leva o seu nome.

Notas
-----

1. ↑  Necrolóxica en *El Pueblo Gallego*, 8-5-1930, p. 7

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Laureano Salgado Rodríguez Modificar a ligazón no Wikidata*** |

### Ligazóns externas

* Un caso de demografía industrial de principios del siglo XX: Las comarcas de Caldas y o Ullán pontevedrés entre los años 1.899 y 1.921
* Laureano Salgado / Presentación
**Juan de Alfaro Gámez**, nado en Córdoba en 1643 e finado na mesma cidade en 1680, foi un pintor barroco andaluz.

Traxectoria
-----------

Fillo dun fidalgo boticario, foi discípulo do pintor cordobés Antonio del Castillo. Antonio Palomino, que gozou da súa protección, afirma que antes de cumprir os vinte anos foi enviado a Madrid con cartas de recomendación abondo para entrar a traballar baixo a disciplina de Velázquez, afeccionándose durante a súa estanza na corte á pintura de Anton van Dyck, cuxas novidades introduciu logo en Córdoba.

De ascendencia nobre e notario do Santo Oficio da Inquisición, ademais de administrador de Rendas Reais, «algo esvaecido do renome de pintor» segundo Palomino, quixo ser coñecido como "Don Juan de Alfaro". Pintor do Almirante de Castela, don Juan Gaspar Enríquez de Cabrera, Palomino alude a un elevado número de retratos feitos por el tanto en Córdoba como en Madrid, dos que unicamente se conservan os dalgúns membros da familia de don Juan Morales, cabaleiro vinte e catro da cidade de Córdoba, o de don Bernabé Ochoa de Chinchetru, cabaleiro da Orde de Santiago, datado en 1661 (Museo de Belas Artes de Córdoba), e algún máis na Galería de retratos de bispos de cordobeses.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Juan de Alfaro Modificar a ligazón no Wikidata*** |

### Bibliografía

* Palomino, Antonio (1988). Madrid : Aguilar S.A. de Ediciones, ed. *El museo pictórico y escala óptica III. El parnaso español pintoresco laureado*. ISBN 84-03-88005-7.
* Pérez Sánchez, Alfonso E. (1992). *Pintura barroca en España 1600-1750, pág. 389*. Madrid : Ediciones Cátedra. ISBN 84-376-0994-1.
* Raya Raya, Mª Ángeles (1986). Córdoba : Publicaciones del Monte de Piedad y Caja de Ahorros de Córdoba, ed. *Córdoba y su pintura religiosa (s. XIV-XVIII)*. ISBN 84-7580-225-0.

### Ligazóns externas

* Juan de Alfaro y Gámez en la pintura mural cordobesa Instituto Andaluz del Patrimonio Histórico *(en castelán)*.

|  |  |
| --- | --- |
| Control de autoridades | 
* Wd: Q2388565
* WorldCat
* VIAF: 57524737
* BMT: 17094
* BNE: XX1517067
* CERL: cnp00576510
* DBE: juan-de-alfaro-y-gamez
* Europeana: ID
* GND: 123599326
* ISNI: 0000 0000 6683 2177
* MdP: ID
* RKD: 1097
* ULAN: 500015821

 |
**Lois Corral Rodríguez** (tamén citado como **Luís Corral Rodríguez**), nado en Mondoñedo o 7 de outubro de 1784 e finado na mesma cidade o 18 de outubro de 1830, foi un escritor galego.

Traxectoria
-----------

Comezou os estudos de Teoloxía no Seminario de Mondoñedo mais deixounos por Farmacia, que rematou en 1810. Foi poeta en latín, castelán e galego.

Poeta da escola de vilancicos de Mondoñedo, continuador de Antonio María de Castro e Neira, os textos galegos consérvanse manuscritos no Arquivo Musical da Catedral de Mondoñedo.

Segundo Xosé María Álvarez Blázquez *O estilo de Corral, os recursos temáticos, moldes gráficos, etc, gardan gran semellanza cos de Castro e Neira, coma que ambos responde a módulos da época dentro da común intención popularizante* .

Carlos Villanueva sinala na obra de Lois Corral a busca dun ambiente festivo propio e de romaría galega; o uso dunha lingua asimilada directamente do pobo, que se caracteriza polo uso de recursos de pupularización de grande efecto, cheos de elementos da vida cotiá e o reflexo do desgaste do xénero pois nel se ve principalmente o desexo de conservar a tradición salientando os aspectos máis convencionais .

É autor de vilancicos como:

> 
> 
> Meu meniño, miña perla,  
> non botes, non, tantas bágoas;  
> si un gallego achas de menos,   
> outro gallego te canta
> 
> 

Na mesma liña está escrito o titulado *A Belén*. Outro é *A noite de navidá:*

> 
> 
> Por e, meu neno,  
> son esas bágoas;  
> por el dous brutos   
> hoxe te abafan
> 
>

Notas
-----

1. ↑  Carballo Calero, Ricardo (1975). *Historia da literatura galega contemporánea*. Editorial Galaxia. p. 47-48. ISBN 84-7154-227-7.
2. ↑  Fernández del Riego, Francisco (1990). *Diccionario de escritores en lingua galega*. Sada: Ediciós do Castro. p. 81. ISBN 84-7492-465-0.
3. ↑  Ledo Cabido, Bieito (editor) (2002). *Enciclopedia Galega Universal, 6*. Editorial Ir Indo. p. 303. ISBN 84-7680-294-3.
4. ↑  Vilavedra, Dolores (Coord.) (1995). *Diccionario da literatura galega I*. Galaxia. p. 146. ISBN 84-8288-019-5.
5. ↑  Vilavedra 1995, p. 146.
6. ↑  Carballo Calero 1975, p. 47.
7. ↑  Carballo Calero 1975, p. 48.

|  |  |
| --- | --- |
| Control de autoridades | 
* Wd: Q51880125
* WikiTree: Corral\_Rodríguez-1

 |
**Lois de Cambridge** (*Louis Arthur Charles*) nado en Londres o 23 de abril de 2018, é o terceiro fillo e segundo varón dos duques de Cambridge, Guillerme e Catarina. Ocupa o quinto lugar na liña de sucesión ao trono británico, tralo seu avó o príncipe de Gales, o seu pai o duque de Cambridge e os seus irmáns máis vellos o príncipe Xurxo de Cambridge e a princesa Carlota de Cambridge. É o terceiro neto da falecida Diana, Princesa de Gales.

Traxectoria
-----------

### Nacemento

Saúdo real en Hyde Park, Londres para conmemorar o nacemento de Lois o 24 de abril de 2018.
O 4 de setembro de 2017, anunciouse que a duquesa estaba embarazada do seu terceiro fillo. O 17 de outubro de 2017, confirmaron que o nacemento estaba previsto para abril de 2018. A duquesa comezou a súa baixa de maternidade o 22 de marzo de 2018.

A duquesa púxose de parto á primeira hora da mañá do 23 de abril. Deu a luz a un neno que pesaba 3.8 kg ás 11h:01 hora local o mesmo día.

O príncipe foi bautizado o día 9 de xullo de 2018 en Londres polo arcebispo de Canterbury.  Ese mesmo día anunciáronse os nomes dos seus padriños e madriñas: Nicholas van Cutsem, Guy Pelly, Harry Aubrey-Fletcher, Lady Laura Meade, Mrs. Robert Carter e Lucy Middleton. 

O terceiro fillo dos duques é, desde o seu nacemento, un príncipe británico con tratamento de alteza real segundo as patentes emitidas pola raíña Isabel II o 31 de decembro de 2012, polas que se concedía devandito título e tratamento a todos os fillos do fillo máis vello do príncipe de Gales.

Nomes
-----

* Lois (Louis): En homenaxe a **Lois** Mountbatten.
* Artur (Arthur): Nome común na familia real británica.
* Carlos (Charles): Homenaxe ó seu avó paterno o príncipe Carlos de Gales.

Notas
-----

1. ↑  "Prince Louis Arthur Charles: New royal baby name announced by Duke and Duchess of Cambridge - latest news". ISSN 0307-1235.
2. ↑  "Duchess gives birth to baby boy".
3. ↑  "Duchess of Cambridge expecting third child".
4. ↑  "Duke and Duchess of Cambridge's third child due in April, say 'delighted' couple".
5. ↑  "The Duchess of Cambridge Is Officially on Maternity Leave".
6. ↑  "The Duke and Duchess of Cambridge's third baby". Buckingham Palace.

|  |  |
| --- | --- |
| Control de autoridades | 
* Wd: Q38668629
* WorldCat
* VIAF: 2042166360566607070005
* GND: 1267724269
* IMDb: nm9803099
* TMDb: 3697534

 |
Fogueira típica da celebración xudía de Lag Ba'omer.
Unha **fogueira** é un lume mantido voluntariamente para quentar, cociñar (**fogón**) ou celebrar ritos ou festas como é o caso da noite de San Xoán con multitude de fogueiras, celebración esta herdada das festividades do solsticio de verán celebradas por celtas e romanos). Cando responde a un rito funerario denomínase **pira**.

As fogueiras reciben diversos nomes: **cacharela**, coas variedades **cacheira** e **cachela**, e de empregar moreas grandes de leña: **larada**, **luminaria** ou **lumarada**.

A fogueira como método de execución
-----------------------------------

Execución de Jan Hus en 1485 queimado na fogueira (Spiezer Schilling, 1485).
A fogueira tamén é un método de execución que consiste en queimar vivo ao condenado nunha fogueira. Dado o tempo que tarda o condenado en morrer, é un método de execución doloroso.

Esta forma de execución está moi relacionada con execucións por motivos relixiosos, dada a idea de purificación que se lle outorgou historicamente ao lume. Pobos como os celtas utilizaban o fogo para facer sacrificios humanos, así como outros moitos pobos indíxenas.

Tamén a Santa Inquisición utilizou o fogo como forma de condenar a bruxería ou a herexía. Unha das executadas por esta vía máis famosas foi Xoana de Arco.

Non obstante, isto en numerosas ocasiones o reo ou vítima da fogueira non morría por contacto directo co fogo, senón por asfixia e o subsecuente ataque cardíaco, produto do intenso fume producido polo fogo na pira ao ser respirado continuamente.

A fogueira en celebracións
--------------------------

*Artigo principal**:* Fogueira de San Xoán.
A fogueira empregouse ao longo da historia en moitas celebracións rituais, sobre todo as relacionadas coa chegada dos solsticios desde tempos prerromanos. Citar como exemplos as Fogueiras dos Quintos, celebradas en Noitevella nos municipios de Robledo de Chavela (Madrid, España) e Olombrada (Segovia, España), en conmemoración da chegada do solsticio de inverno e do Aninovo, e as famosas fogueiras de San Xoán, que teñen lugar na costa levantina española, Cataluña e Galiza, para celebrar o solsticio de verán.

Unha excepción é a fogueira de San Maximiliano orixinalmente entre a primeira lúa chea de marzo e o equinoccio de primavera. En Guatemala, cada 7 de decembro realízanse cacharelas para "queimar o demo", a queima do diabo, como unha festividade para limpar o mal das casas e os seus habitantes previo á celebración do día da Virxe de Concepción.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Fogueira***  |

|  |  |
| --- | --- |
| Control de autoridades | 
* Wd: Q9505308
* BNF: 155623844
* LCCN: sh00005319
* MAG: 206477279

 |
**George David Low**, nado en Cleveland, Ohio, o 19 de febreiro de 1956 e finado o 15 de marzo de 2008, foi un astronauta estadounidense que formou parte das misións STS-32, STS-43 e STS-57.

Traxectoria
-----------

Low graduouse en enxeñaría física pola Universidade de Washington e Lee en 1978 e en enxeñaría mecánica pola Universidade Cornell en 1980, cun máster en aeronáutica e astronáutica pola Universidade Stanford en 1983.

Foi seleccionado como astronauta pola NASA en maio de 1984, participando nas misións STS-32, STS-43 e STS-57 e pasando un total de 29,75 días no espazo.

Notas
-----

1. 1 2 3  Mark Wade (2020). "Low, George David" (en inglés). Consultado o 29 de agosto de 2020.
2. 1 2 3  NASA, ed. (marzo de 2008). "G. DAVID LOWNASA ASTRONAUT (DECEASED)" (PDF) (en inglés). Consultado o 29 de agosto de 2020.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***George David Low*** |

### Outros artigos

* STS-32
* STS-43
* STS-57

|  |  |
| --- | --- |
| Control de autoridades | 
* Wd: Q1507223
* NASA: low
* WikiTree: Low-2150

 |
| Libra sursudanesa |
| --- |
| **South Sudanese Pound**  |
| Código: | SSP |
| Ámbito: |  Sudán do Sur |
| Símbolo: |  |
| Fracción: | 100 piastras |
| Moedas: | 1, 5, 25, 50 piastras |
| Billetes: | 1, 5, 10, 25, 50, 100 libras |
| Emisor: | Bank of South Sudan |
| Taxa de troco:12-08-2011 | 1 EUR = 1,4249 SSP
1 USD = 1 SSP |
| *Troco actual* |

A **libra sursudanesa** é a moeda oficial do Sudán do Sur. Antes da proclamación oficial da súa independencia o 9 de xullo do 2011, o goberno do Sudán do Sur anunciou o establecemento dunha moeda propia, inicialmente en paridade cambiaria coa libra sudanesa, que se efectuaría unha vez se producira a declaración.

A libra sursudanesa, que se espera substitúa ao dólar estadounidense e ao xilin keniata como unidades monetarias frecuentes no recentemente fundado país, foi lanzada o 18 de xullo e está dividida en 100 piastras sursudanesas.

Moedas e billetes
-----------------

O 18 de xullo do 2011, puxéronse en circulación os primeiros billetes con valor facial expresado na nova unidade monetaria do Sudán do Sur, sendo emitidos en denominacións de 1, 5, 10, 25, 50 e 100 libras sursudanesas. En todas elas aparece o rostro de John Garang, primeiro presidente do Goberno Autónomo do Sudán do Sur no 2005 e que finou meses despois.

Aínda se descoñecen as características técnicas e deseños das moedas, aínda que todo apunta a que se acuñarán nun futuro próximo en valores de 1, 5, 25 e 50 piastras.

Notas
-----

1. ↑  "South Sudan Pound released July 18". Arquivado dende o orixinal o 25 de xaneiro de 2012. Consultado o 12 de agosto de 2011.
2. ↑  Southern Sudan to issue new currency when independence declared
3. ↑  "North and South Sudan: two new countries, two new currencies". Arquivado dende o orixinal o 17 de xullo de 2011. Consultado o 12 de agosto de 2011.
4. ↑  South Sudan pound to be launched next week
5. ↑  South Sudan pound to be released by Monday

|  |  |
| --- | --- |
| Control de autoridades | 
* Wd: Q244366
* EBID: ID

 |
Fuselaxe dun Christen Eagle 2.
 Tipos de fuselaxe **1:** Para voos subsónicas.  
**2:** Para voos supersónicos de alta velocidade.  
**3:** Para voos subsónicos con góndola de alta capacidade.  
**4:** Para voos supersónicos de gran manobrabilidade.  
**5:** Para hidroavións.  
**6:** Para o voo hipersónico.
A **fuselaxe** (do francés *fuselage* e esta de *fuseau*) é un corpo estrutural dos avións e planadores de figura fusiforme que soporta as ás, os planos estabilizadores de cola e o tren de aterraxe, e xeralmente é parte habitable do avión. A súa forma e deseño baséanse nunha xeometría suave con baixa resistencia aerodinámica e necesidades específicas do avión de volume ou capacidade. Nun avión comercial, gran parte do volume da fuselaxe está dedicado á cabina de pasaxeiros e a disposición depende de diferentes factores como a duración do voo, os servizos a bordo, o acceso á aeronave (portas), as saídas de emerxencia ou a tripulación auxiliar.

Notas
-----

1. ↑  Definicións no *Dicionario da Real Academia Galega* e no Portal das Palabras para *fuselaxe*.

|  |  |
| --- | --- |
| Control de autoridades | 
* Wd: Q1110579
* AAT: 300220318
* EBID: ID
* GEC: 0110769
* MAG: 113556839
* PSH: 11144

 |
Coordenadas: 27°59.750′N 86°49.705′L﻿ / ﻿27.995833, -86.828417

Kala Patthar co Pumori ao fondo.
**Kala Patthar** (*Rocha negra*, en nepalés) é unha montaña no Himalaia do Nepal de 5.545 metros. Constitúe un cume marxinal do Pumori, que aparece como unha gran formación marrón na súa impresionante cara sur, xunto ao Glaciar Khumbu. Moitos dos sendeiristas que alcanzan o campo base do Monte Everest intentan alcanzar o seu cume. As vistas desde o Kala Patthar do Everest, Lhotse e Nuptse son impresionantes nun día claro.

Ascensión
---------

A ascensión do Kala Patthar comeza en Gorakshep (5.164 m.), o campo base orixinal do Monte Everest. Tras cruzar o leito dun vello lago (que agora contén un pequeno lago e unha pista de aterraxe de helicópteros), a ascensión continúa por unha serie de pendentes até alcanzar a parte leste da montaña. O camiño vólvese outra vez empinado até alcanzar a aresta que leva ao cume. Desde alí en cinco ou dez minutos de escalada por grandes pedras alcánzase o cume na que se atopan bandeiras de oración. A subida en total adoita levar de hora e media a dúas horas. Desde Lobuche requírense entre dúas e tres horas máis.

  

* Kala Patthar
* 
* 
* 

|  |  |
| --- | --- |
| Control de autoridades | 
* Wd: Q1511454
* WorldCat
* VIAF: 315527323
* GeoNames: 1283271
* LCCN: sh90001252
* Peakbagger: 38747

 |
O **Fokker C.V** foi un biplano neerlandés cos roles de recoñecemento lixeiro e bombardeo fabricado por Fokker. Foi deseñado por Anthony Fokker e comezou a producirse en serie en 1924 en Ámsterdam.

Desenvolvemento
---------------

O C.V foi construído a principios dos anos 20 por Anthony Fokker. Foi planeado como un avión de recoñecemento e bombardeiro biplaza. Cando foi presentado ao público en 1924 fabricouse en varias versións; o cliente podía elixir entre cinco diferentes tipos de ás (que variaban na súa envergadura). Os motores radiais podían dar entre 451 e 970 cabalos. O tren de aterraxe podía ser cambiado de rodas a pontóns. O avión foi un éxito de exportación para Fokker, ao venderse ou fabricarse baixo licenza en Bolivia, a China, Dinamarca, os Estados Unidos, Finlandia, Hungría, Italia, Noruega, os Países Baixos, Suíza, a Unión Soviética e o Xapón. Suecia mercou dúas versións diferentes para usar como modelos para as súas propias variantes fabricadas baixo licenza de recoñecemento **S 6** e caza **J 3**.

Notas
-----

1. ↑  "Fokker C.V [C.5] [War over Holland - May 1940: the Dutch struggle]". *www.waroverholland.nl*. Consultado o 2022-03-21.
A **lei de Siebs** é unha regra fonolóxica protoindoeuropea que recibe os eu nome do lingüista alemán Theodor Siebs.

Segundo esta lei se un s móbil se engade a unha raíz que comece cunha oclusiva sonora ou aspirada, esa oclusiva enxordece. Siebs propuxo esta lei en *Zeitschrift für vergleichende Sprachforschung auf dem Gebiete der indogermanischen Sprachen*, como *Anlautstudien* (Berlín 1904: 37.277-324).

Oswald Szemerenyi rexeitou esta regra, explicando que é insostíbel e cita a contradición presente no avéstico *zdī* do protoindoeuropeo \*s-dʰi "se!" como contraexemplo (Szemerenyi 1999: 144). Con todo, a forma protoindoeuropea reconstrúese máis precisamente como \*h₁s-dʰí e así a lei de Siebs semella demandar que a sibilante e a oclusiva aspirada sexan adxacentes e tautosilábicos, algo que se sabe que só ocorre en posición inicial de palabra en protoindoeuropeo de todas formas.

Compárese:

* protoindoeuropeo \*bʰṛHg- > latín *fragor*, pero protoindoeuropeo \*\*s-bʰṛHg- > protoindoeuropeo \*spʰṛHg- > sánskrito *sphūrjati*. (os asteriscos dobres indican unha forma non testemuñada).

Bibliografía
------------

* N. E. Collinge (1985): The Laws of Indo-European. John Benjamins Publishing Co. ISBN 978-0915027750.
* Oswald Szemerenyi (1999): Introduction to Indo-European Linguistics. Oxford University Press. ISBN 978-0198238706
Mostra do esmalte leonado (esquerda) e maneira convencional de representalo nos gravados (dereita).
En heráldica, o **leonado** é un esmalte de cor marrón. Este esmalte non se dá na heráldica española, pero si, por exemplo, nas heráldicas francesa (onde se denomina *tenné* ou *tanné*) e británica (onde se denomina *tenné*).

Na heráldica británica este esmalte non se considera cor, metal nin forro, se non que se atopa nunha categoría á parte denominada «mancha» (*stain*), xunto con outras dúas cores: o púrpura (*murrey*) e o sanguíneo (*sanguine*). Historicamente, algúns heraldistas sinalaron que estas «manchas» eran os esmaltes indicados para agregar ós escudos brisuras denotativas de infamia, pero outros autores, ó non atoparen exemplos diso, dubidan de que algunha vez estas brisuras se levasen á práctica.

O uso e a definición deste esmalte non están libres de confusión. O xenealoxista inglés William Berry, por exemplo, escribe nun tratado de heráldica do século XIX que o leonado (*tenné*) é unha cor próxima ó castaño, mestura de amarelo, vermello e marrón; mentres que o heraldista A.C. Fox-Davies, a comezos do século XX, describe ó alaranxado da heráldica inglesa (*orangé*) como idéntico ó leonado (*tenné*), aínda que comenta que a heráldica alemá posee un alaranxado que parece ser independente do leonado.

Notas
-----

1. 1 2  Berry, William (1828?-40?). *Encyclopaedia Heraldica; or, Complete Dictionary of Heraldry, Vol. 1* (en inglés). Sherwood, Gilbert and Piper. Consultado o 15 de abril de 2012.
2. ↑  Fox-Davies, Arthur C. (1909). *A Complete Guide to Heraldry* (en inglés). T.C. & E.C. Jack. p. 74. Consultado o 27 de maio de 2012.

Véxase tamén
------------

### Outros artigos

* Alaranxado
* Esmalte (heráldica)

| * v
* c
* e
Heráldica |
| --- |
| Heráldica | 
* Terminoloxía da heráldica
* Escudo
* Armorial

 |
| Divisións do escudo | 

|  |  |
| --- | --- |
| Campo | 
* Xefe
* Cantón
* Abismo
* Punta
* Pau
* Barra
* Banda
* Faixa
* Partición

 |
| Fondo | 
* Esmalte : Estaño
* Ouro
* Prata
* Sable
* Azur
* Goles
* Sinople
* Aceiro
* Alaranxado
* Púrpura
* Sanguíneo
* Leonado

 |
| Forro | 
* Armiño
* Veiro

 |

 |
| Figuras, cargas ou carganzas | 
* Peza
* Moble
* Sotuer
* Chevrón
* Aguia
* León
* Lobo
* Oso
	+ Rampante
	+ Parlante
	+ Pasmado

 |
A **Lei de normalización lingüística** ou *Lei 3/1983, do 15 de xuño de normalización lingüística* (publicada no DOG nº 84, de 14 de xullo de 1983) é un desenvolvemento do estatuto de autonomía de Galiza que ten como obxectivo normalizar a situación do idioma galego tanto na súa situación legal como no seu uso. Carlos Casares Mouriño participou na súa redacción.

Como di na súa introdución:

> 
> 
> *A lingua é a maior e máis orixinal creación colectiva dos galegos, é a verdadeira forza espiritual que lle dá unidade interna á nosa comunidade*.
> 
> 

Esta lei regula os dereitos lingüísticos dos galegos e o status das linguas oficiais na comunidade autónoma galega (ademais de protexer o galego exterior)

Entre as súas disposicións máis importantes figuran:

* *Artigo 1:* O galego é a lingua propia de Galicia.
* *Artigo 3*: Os poderes públicos de Galicia adoptarán as medidas oportunas para que ninguén sexa discriminado por razón de lingua.
* *Artigo 10*: 1. Os topónimos de Galicia terán como única forma oficial a galega.
* *Artigo 14*: 1. A lingua galega é materia de estudo obrigatorio en tódolos niveis educativos non universitarios. Garantirase o uso efectivo deste dereito en tódolos centros públicos e privados.

Véxase tamén
------------

|  |  |
| --- | --- |
|  | A Galifontes posúe textos orixinais acerca de:  ***Lei de normalización lingüística*** |

### Outros artigos

* Historia da lingua galega

### Ligazóns externas

* Texto da Lei de normalización lingüística Diario Oficial de Galicia.
Foguetes. Fogos de artificio.
A palabra **foguete** (Gl-foguete.ogg pronunciación (axuda ·  info)), en termos xerais, aplícase a calquera dispositivo propulsado a reacción pola expulsión dos gases xerados nunha cámara de combustión.

Características
---------------

Dado que o combustible propulsor contén un carburante e un oxidante, o foguete pode propulsarse con independencia do seu contorno, ao contrario que outros motores a reacción, que utilizan o osíxeno presente na atmosfera para queimar o carburante que transportan. O motor dun foguete, polo tanto, é autocontido e resulta o único adecuado para propulsar expedicións dirixidas ao espazo exterior.

O impulso para propulsar un foguete baséase na terceira lei da dinámica, debida a Isaac Newton. Esta lei afirma que para cada acción existe unha reacción da mesma intensidade e sentido oposto.

### Tipos

Os foguetes pódense dividir en dous tipos:

* os de carburante sólido, como os mísiles balísticos intercontinentais ou o Aero High;
* e os de carburante líquido, como o impulsor espacial Saturno 5;

En ámbolos dous casos chámase motor á cámara de combustión onde se queima o carburante. Nun foguete de carburante líquido os combustibles propulsores almacénanse en tanques separados e fanse entrar en cantidades adecuadas dentro do motor; nos foguetes de carburante sólido a carga propulsora almacénase e quéimase dentro do motor.

### Etimoloxía

A palabra foguete utilízase moitas veces para referirse tanto ao dispositivo que produce o empurrón como ao conxunto do vehículo propulsado. Para evitar a ambigüidade, sobre todo nos casos de vehículos grandes, como os mísiles ou os foguetes de lanzamento espacial, chámase motor do foguete ao dispositivo propulsor do mesmo.

Véxase tamén
------------

### Outros artigos

* Foguete espacial